
E L Ő T E R J E S Z T É S

Sülysáp Város Önkormányzata Képviselő-testületének

2016. február 18-án tartandó munkaterv szerinti ülésére

12. napirendhez

Tárgy:
Ingatlanhasznosításra irányuló együttműködési megállapodás jóváhagyása
Tisztelt Képviselő-testület!
Januári ülésén döntött a Képviselő-testület arról, hogy megvásárolja a Fő utcai lakóparkban (ún. HB-udvar) található 3956/11 hrsz.-ú, 1825 m2 területű telket, valamint tulajdonba és kezelésbe átveszi a 3956/12 hrsz.-ú, 1692 m2 alapterületű magánutat.

Szó esett arról, hogy készül majd egy Együttműködési megállapodás is az ingatlantulajdonosokkal, melyet mellékelten a Képviselő-testület elé terjesztek szíves megtárgyalásra és jóváhagyásra.
…/2016. (II. 18.) ÖKT határozati javaslat

Sülysáp Város Önkormányzatának Képviselő-testülete a Sülysáp 3956/11 és 3956/13 hrsz.-ú telkek hasznosítására Zboray-Pogány Éva és Zboray Balázs ingatlantulajdonosokkal kötendő Együttműködési megállapodást jóváhagyja, és felhatalmazza a polgármestert annak aláírására és végrehajtására.
Határidő: azonnal 
Felelős: polgármester
Sülysáp, 2016. február 11.

Horinka László s.k.

polgármester
MELLÉKLET
EGYÜTTMŰKŐDÉSI MEGÁLLAPODÁS

/TERVEZET/

mely létrejött egyrészről Sülysáp Város Önkormányzata (székhelye: 2241 Sülysáp, Szent István tér 1.; törzsszáma: 730662; adószáma: 15730662-2-13; képviseli: Horinka László polgármester) (a továbbiakban: Önkormányzat),

másrészről Zboray-Pogány Éva és Zboray Balázs (lakcímük: …) ingatlantulajdonosok (a továbbiakban: Ingatlantulajdonosok) 

(együttesen: Felek) között az alulírott napon és helyen, a következő feltételek szerint:
1. Felek közös célja a – jelenleg az Ingatlantulajdonosok ½-½ arányú tulajdonát képező – Sülysáp 3956/11, 3956/12 és 3956/13 hrsz. alatti ingatlanok igénybevételével 6 db 500-700 m2 területű építési telek kialakítása, valamint egy feltáró út lehetőségének kialakítása a Fő utca Tápió-patak közötti tömb megközelítésének biztosítására.

2. Az 1. pontban megvalósítása érdekében az Önkormányzat vállalja:

2.1. A Sülysáp 3956/12 hrsz. alatti magánút önkormányzati tulajdonba és kezelésbe vételét.

2.2. A Sülysáp 3956/11 hrsz. alatti földrészlet megvásárlását Ingatlantulajdonosoktól 3.000.000 Ft vételárért.

2.3. A településrendezési terv megváltoztatására irányuló eljárás lefolytatását, és költségeinek viselését annak érdekében, hogy a tervezett telekalakítás megvalósítható legyen. Ennek várható lebonyolítási ideje egy év. Az Önkormányzat minden tőle telhetőt megtesz az eljárás minél rövidebb idő alatt történő lebonyolítására, Ingatlantulajdonosok ugyanakkor tudomásul veszik, hogy az eljárási határidőkre az Önkormányzat befolyással nem bír.

2.4. A területen kialakításra kerülő építési telkek közművesítésének 50 %-ban történő finanszírozását. (Közművesítésen a meglevő közterületi közmű gerincvezetékek szükséges meghosszabbítása értendő, az egyes ingatlanok közműcsatlakozásának kialakítása nem tartozik bele.)

2.5. Ingatlantulajdonosok mentesítését az általuk kialakítandó építési telkek után fizetendő intézményfejlesztési hozzájárulás alól (kialakítandó új telkenként 350.000 Ft).

3. Az 1. pontban megvalósítása érdekében az Ingatlantulajdonosok vállalják:

3.1. A Sülysáp 3956/12 hrsz. alatti magánút ingyenes önkormányzati tulajdonba és kezelésbe adását.

3.2. A Sülysáp 3956/11 hrsz. alatti földrészlet eladását az Önkormányzat részére 3.000.000 Ft eladási árért.

3.3. A kialakításra kerülő telkek közművesítésének 50 %-ban történő finanszírozását. (Közművesítésen a meglevő közterületi közmű gerincvezetékek szükséges meghosszabbítása értendő, az egyes ingatlanok közműcsatlakozásának kialakítása nem tartozik bele.)

3.4. Egy 16 m széles feltáró út lehetőségének biztosítását a 3956/13 hrsz. alatti ingatlanon keresztül a Fő utca Tápió-patak közötti tömb megközelítésének biztosítására, közvetlenül a kialakítandó 700 m2 területű telek mellett.

4. Az együttműködés eredményeképpen 

4.1. Az Önkormányzat jogosulttá válik 3 db 500-550 m2 közötti építési telek tulajdonjogára, valamint a 3.4. pontban körülírt feltáró út lehetőségét biztosító területrészre.

4.2. Az Ingatlantulajdonosok jogosulttá válnak 1 db 700 m2-es és 2 db 500-550 m2 közötti építési telek tulajdonjogára, azzal, hogy a 700 m2-es telek közvetlenül a 3956/14 hrsz. alatti terület mellett kerül kialakításra. 

5. Felek vállalják, hogy jelen Együttműködési megállapodás eredmény nélküli megszűnése esetén a Polgári Törvénykönyv szabályai szerint egymással elszámolnak.

6. Felek a megállapodást elolvasás és együttes értelmezés után, mint akaratukkal mindenben megegyezőt, jóváhagyólag aláírták.
A megállapodás egy oldalból álló, egymással szó szerint megegyező négy darab eredeti példányban készült, amelyből három példány a Megbízót, egy példány a Szállítmányozót illeti meg.

Sülysáp, 2016…

................................................................ 
................................................................

Önkormányzat
Ingatlantulajdonosok

